b'\n_START_ARTICLE_\nKlaip\xc4\x97dos Stasio \xc5\xa0imkaus konservatorija\n_START_SECTION_\nIstorija\n_START_PARAGRAPH_\n1923\xc2\xa0m. rugs\xc4\x97jo 30 d. kompozitoriaus Stasio \xc5\xa0imkaus iniciatyva Klaip\xc4\x97doje atidaryta muzikos mokykla, vadinta konservatorija. Tuomet joje veik\xc4\x97 dainavimo, fortepijono ir vargon\xc5\xb3, stygini\xc5\xb3, pu\xc4\x8diam\xc5\xb3j\xc5\xb3 instrument\xc5\xb3 bei kompozicijos (specialiosios teorijos) skyriai. 1924\xc2\xa0m. mokykloje \xc4\xafkuriamas orkestro skyrius, suformuojamas Klaip\xc4\x97dos muzikos mokyklos simfoninis orkestras. 1925\xc2\xa0m. sausio 1 d. LR Ministr\xc5\xb3 kabineto nutarimu mokykla suvalstybinama. 1925 m. gegu\xc5\xbe\xc4\x97s 25 d. Klaip\xc4\x97dos \xc5\xa0auli\xc5\xb3 nam\xc5\xb3 sal\xc4\x97je \xc4\xafvyko pirmasis Klaip\xc4\x97dos muzikos mokyklos simfoninio orkestro koncertas. 1927\xc2\xa0m. d\xc4\x97l sunki\xc5\xb3 finansini\xc5\xb3 mokyklos problem\xc5\xb3 S. \xc5\xa0imkus atsistatydino i\xc5\xa1 direktoriaus pareig\xc5\xb3 ir i\xc5\xa1vyko \xc4\xaf JAV. Direktoriumi paskiriamas Juozas \xc5\xbdilevi\xc4\x8dius. Tuo metu konservatorijoje \xc4\xafsteigtame pedagoginiame skyriuje imami ruo\xc5\xa1ti muzikos mokytojai. 1928\xc2\xa0m. S. \xc5\xa0imkus t\xc4\x99sia vadovavim\xc4\x85 mokyklai. Buvo i\xc5\xa1leistas pirmasis laikra\xc5\xa1\xc4\x8dio \xe2\x80\x9eMuzikos at\xc5\xbealos\xe2\x80\x9c numeris. 1930\xc2\xa0m. rugs\xc4\x97jo 1 d. LR \xc5\xa1vietimo ministerijos \xc4\xafsakymu mokykla u\xc5\xbedaroma. 1930 m. veikl\xc4\x85 t\xc4\x99sia privati Igno Prielgausko vadovaujama muzikos mokykla. 1939\xc2\xa0m. Muzikos mokykla perkeliama \xc4\xaf \xc5\xa0iaulius. 1945\xc2\xa0m. mokykla, vadovaujant Juozui Karosui, atkuriama Klaip\xc4\x97doje (Donelai\xc4\x8dio g. 8). 1948\xc2\xa0m. prie mokyklos atidaroma septynmet\xc4\x97 vaik\xc5\xb3 muzikos mokykla. 1951\xc2\xa0m. atidarytas Bendrojo lavinimo skyrius. 1952\xc2\xa0m. veikl\xc4\x85 prad\xc4\x97jo Liaudies instrument\xc5\xb3 skyrius. 1959\xc2\xa0m. mokykla pavadinama Klaip\xc4\x97dos muzikos technikumu. 1960\xc2\xa0m. Muzikos mokykla gr\xc4\xaf\xc5\xbeo \xc4\xaf senuosius r\xc5\xabmus (S. \xc5\xa0imkaus g. 15). 1963\xc2\xa0m. \xc4\xafsteigtas Muzikos teorijos skyrius. 1967\xc2\xa0m. mokyklai suteiktas Stasio \xc5\xa0imkaus vardas. 1969\xc2\xa0m. mokykla pavadinta Klaip\xc4\x97dos auk\xc5\xa1tesni\xc4\x85ja muzikos mokykla. 1977\xc2\xa0m. veikl\xc4\x85 prad\xc4\x97jo Liaudies instrument\xc5\xb3 ansamblis. 1978\xc2\xa0m. min\xc4\x97tas kolektyvas dalyvavo tarptautin\xc4\x97s konferencijos (ISME) Kanadoje koncertin\xc4\x97je programoje. 1981\xc2\xa0m. prie mokyklos atidaroma Klaip\xc4\x97dos vidurin\xc4\x97 meno mokykla (dabar Eduardo Balsio men\xc5\xb3 gimnazija). 1987\xc2\xa0m. S. \xc5\xa0imkaus 100-osioms gimimo metin\xc4\x97ms atidengtas V. Skirgailait\xc4\x97s sukurtas kompozitoriaus biustas. 1993 m. mokyklai suteiktas konservatorijos vardas. 1995\xc2\xa0m. naujame bendrabutyje (J\xc5\xabros g. 17) apsigyveno pirmieji studentai. 1996\xc2\xa0m. \xc4\xafteikti pirmieji brandos atestatai. 1997 m. konservatorijoje \xc4\xafrengtas metodinis kabinetas (muziejus), pavadintas Men\xc4\x97 In salvo. 1997 m. jauniesiems dainininkams \xc4\xafteikta operos solist\xc4\x97s Juoz\xc4\x97s Augaityt\xc4\x97s Fondo, \xc4\xafsteigto JAV po daininink\xc4\x97s mirties, premija. 1998 m. pa\xc5\xbeymint Stasio \xc5\xa0imkaus konservatorijos 75 \xe2\x80\x93met\xc4\xaf, buvo sukurta v\xc4\x97liava (autorius Alvydas Klimas), Men\xc4\x97je In salvo surengta paroda. 1998 m. v\xc4\x97l pradedamas leisti konservatorijos laikra\xc5\xa1tis \xe2\x80\x9eMuzikos at\xc5\xbealos\xe2\x80\x9c. 2002 m. konservatorijos mokiniai ir mokytojai dalyvavo Tarptautiniuose konkursuose\xc2\xa0\xe2\x80\x93 festivaliuose \xe2\x80\x9eMuzika be sien\xc5\xb3\xe2\x80\x9c, Druskininkuose, peln\xc4\x97 Grand Prix, I bei kitas prizines vietas. 2004 m. prad\xc4\x97ti rengti Klaip\xc4\x97dos kra\xc5\xa1to Kazimiero Bili\xc5\xabno tautini\xc5\xb3 muzikos instrument\xc5\xb3 ansambli\xc5\xb3 ir orkestr\xc5\xb3 festivaliai\xc2\xa0\xe2\x80\x93 konkursai. 2004 m. prad\xc4\x97ti rengti Romualdo \xc5\xbdaldoko atminimui skirti Klaip\xc4\x97dos miesto ir apskrities stygini\xc5\xb3 instrument\xc5\xb3 konkursai\xc2\xa0\xe2\x80\x93 seminarai. 2006 m. Klaip\xc4\x97dos Stasio \xc5\xa0imkaus konservatorijos steig\xc4\x97ju tapo Klaip\xc4\x97dos apskrities vir\xc5\xa1ininko administracija 2010 m. Klaip\xc4\x97dos Stasio \xc5\xa0imkaus konservatorijos steig\xc4\x97ju tapo Lietuvos Respublikos \xc5\xa1vietimo ir mokslo ministerija.'